/Návrh/
D O H O D A
medzi vládou Slovenskej republiky a vládou Vietnamskej socialistickej republiky 

o readmisii občanov oboch štátov

vláda Slovenskej republiky
a
vláda Vietnamskej socialistickej republiky

(ďalej len „zmluvné strany“),

želajúc si rozvíjať priateľské vzťahy medzi oboma krajinami,

riadiac sa úmyslom spolupracovať na základe reciprocity pri riešení otázok týkajúcich sa readmisie občanov neoprávnene sa zdržiavajúcich na území štátov zmluvných strán,

snažiac sa predchádzať nelegálnej migrácii,

dohodli sa   t a k t o:

Článok 1

V súlade s ustanoveniami tejto dohody každá zmluvná strana na žiadosť druhej zmluvnej strany prijme bez formalít občana, ktorý nespĺňa alebo prestal spĺňať podmienky pre vstup alebo pobyt na území štátu žiadajúcej zmluvnej strany (ďalej len „readmitant“).

Článok 2

1.	Podľa ustanovení článku 1 každá zmluvná strana prijme readmitanta, ktorý po preverení spĺňa nasledovné podmienky:
a)	má štátne občianstvo štátu požiadanej zmluvnej strany a súčasne nemá štátne občianstvo štátu žiadajúcej zmluvnej strany ani štátne občianstvo ktorejkoľvek inej krajiny,
b)	mal trvalý pobyt na území štátu požiadanej zmluvnej strany a nemá trvalý pobyt v tretej krajine,
c)	je vyhostený podľa vykonateľného rozhodnutia vydaného príslušným orgánom štátu žiadajúcej zmluvnej strany v súlade s jeho zákonmi.

2.	Tomu, kto spĺňa podmienky uvedené v odseku 1 písm. a) a c) a pred vstupom na územie štátu žiadajúcej zmluvnej strany mal trvalý pobyt v tretej krajine, žiadajúca zmluvná strana umožní návrat do tejto krajiny alebo podľa jeho želania do ktorejkoľvek inej krajiny, ktorá ho prijme.

3.	Žiadajúca zmluvná strana prijme bezodkladne späť bez akýchkoľvek formalít readmitanta, ktorý po preverení príslušnými orgánmi nemá štátne občianstvo štátu požiadanej zmluvnej strany alebo nespĺňa ku dňu prijatia podmienky ustanovené v tomto článku.

Článok 3

1.	Odovzdanie a prijatie readmitanta sa uskutoční v súlade s vnútroštátnymi právnymi predpismi zmluvných strán a medzinárodným právom, so zaručením princípov poriadku, bezpečnosti a rešpektovania ľudskej dôstojnosti readmitanta, pričom sa vezmú do úvahy humanitárne aspekty a jednota rodiny readmitanta.

2.	Príslušný orgán každej zmluvnej strany umožní readmitantovi vysporiadať si svoje osobné záležitosti najneskôr do 45 dní odo dňa doručenia súhlasu druhej zmluvnej strany s readmisiou tejto osoby.

3.	Readmitant si smie v súlade s vnútroštátnym právom žiadajúcej zmluvnej strany zobrať alebo previesť na územie štátu požiadanej zmluvnej strany majetok vrátane akýchkoľvek platobných prostriedkov legálne nadobudnutých počas jeho pobytu na území štátu žiadajúcej zmluvnej strany.

Článok 4

1.	Po určení, že readmitant spĺňa všetky podmienky uvedené v článku 2 ods. 1, príslušný orgán štátu žiadajúcej zmluvnej strany zašle príslušnému orgánu štátu požiadanej zmluvnej strany readmisný spis, ktorý tvorí verbálna nóta a priložená žiadosť o readmisiu, zoznam readmitantov, ktorí majú byť vrátení, formulár obsahujúci osobné údaje readmitantov, kópie rozhodnutí a vyhostení a ďalšie doklady týkajúce sa totožnosti a občianstva readmitantov. Kópia rozhodnutia o vyhostení a všetky kópie dokladov budú preložené do anglického jazyka a overené príslušným orgánom uvedeným v článku 8. 

2.	Do 45 dní odo dňa prijatia všetkých požadovaných dokladov príslušný orgán štátu požiadanej zmluvnej strany zašle príslušnému orgánu štátu žiadajúcej zmluvnej strany písomné oznámenie o súhlase alebo nesúhlase požiadanej zmluvnej strany s prijatím každého jednotlivca uvedeného v readmisnom spise podľa odseku 1. Požiadaná zmluvná strana bezodkladne potvrdí do 7 (siedmich) dní prijatie dokumentov žiadajúcej zmluvnej strane. Osobe, ktorej readmisia bola odsúhlasená, vydá príslušný orgán štátu požiadanej zmluvnej strany náhradný cestovný doklad a príslušnému orgánu štátu žiadajúcej zmluvnej strany zašle písomné potvrdenie readmisie tejto osoby.

3.	Najmenej 15 dní pred odletom readmitanta príslušný orgán štátu žiadajúcej zmluvnej strany oznámi príslušnému orgánu štátu požiadanej zmluvnej strany hraničný priechod, číslo letu, predpokladaný čas príletu, zoznam readmitantov a údaje o totožnosti eskorty (priezvisko a meno, dátum narodenia, občianstvo, číslo pasu, predpokladaná doba pobytu na území štátu požiadanej zmluvnej strany). Po obdržaní vyššie uvedených údajov príslušný orgán štátu požiadanej zmluvnej strany bezodkladne potvrdí čas readmisie.

4.	Pri odovzdaní readmitantov na letisku v štáte požiadanej zmluvnej strany eskorta odovzdá povereným pracovníkom požiadanej zmluvnej strany tie doklady týkajúce sa readmisie, ktoré podľa odseku 1 nie sú súčasťou readmisného spisu. Poverení pracovníci oboch zmluvných strán podpíšu protokol o readmisii.

Článok 5

Náklady spojené s prevozom readmitantov na medzinárodné letisko v štáte požiadanej zmluvnej strany uhradí žiadajúca zmluvná strana. Žiadajúca zmluvná strana tiež uhradí všetky náklady spojené s opätovným prijatím v prípadoch omylu podľa ustanovenia článku 2 ods. 3.
Medzinárodnými letiskami sú:

Na slovenskej strane:
a)	Letisko M. R. Štefánika - Airport Bratislava, a. s.
Letisko M. R. Štefánika, 823 11 Bratislava 21
Tel.: +421 2 48 57 33 53
Fax: +421 2 48 57 33 32
Email: information@ssl.sk
http://www.letiskobratislava.sk

b)	Letisko Košice-Airport Košice, a. s.
Letisko Košice, 041 75 Košice
Tel.:+421.55.6832.123
Fax.:+421.55.6832.202
Email:sekretariat@airportkosice.sk
http://www.airportkosice.sk

Na vietnamskej strane:
a)	Noi Bai medzinárodné letisko, Hanoj
	Tel.: +84 4 8865230
	Fax: +84 4 8843462
	Email: Vnimm@hn.vnn.vn

b)	Tan Son Nhat medzinárodné letisko, Ho Chi Minh City
	Tel.: +84 8 8440050
	Fax: +84 8 8488485
	Email: Vnimm@hn.vnn.vn

Článok 6

1.	Osobné údaje poskytnuté na účely vykonávania tejto dohody budú chránené v súlade s právnymi predpismi štátov zmluvných strán.

2.	Pri vykonávaní tejto dohody si zmluvné strany môžu vymieňať len:
a)	osobné údaje readmitanta a jeho rodinných príslušníkov (meno a priezvisko, predošlé mená, prezývky, dátum a miesto narodenia, pohlavie, terajšie a predošlé občianstvo),
b)	údaje o pase, občianskom preukaze, iných dokladoch preukazujúcich totožnosť redmitanta, cestovnom doklade a priepustke (číslo, lehota platnosti, dátum vydania, vydávajúci orgán, miesto vydania atď.),
c)	iné údaje potrebné na preverenie totožnosti readmitanta,
d)	údaje o leteckej preprave.

Článok 7

1.	Slovenské štátne občianstvo sa dokazuje jedným z týchto platných dokladov:
a)	cestovným dokladom,
b)	občianskym preukazom Slovenskej republiky,
c)	občianskym preukazom Československej republiky, Československej socialistickej republiky alebo Českej a Slovenskej Federatívnej Republiky s vyznačeným štátnym občianstvom Slovenskej republiky,
d)	osvedčením o štátnom občianstve Slovenskej republiky.

2.	Vietnamské štátne občianstvo sa dokazuje jedným z týchto platných dokladov:
a)	vietnamským cestovným pasom,
b)	vietnamským preukazom totožnosti,
c)	potvrdením o vietnamskom štátnom občianstve,
d)	rozhodnutím o udelení alebo o navrátení vietnamského štátneho občianstva.

3.	Na zistenie slovenského štátneho občianstva a trvalého pobytu readmitanta žiadajúca zmluvná strana môže predložiť požiadanej zmluvnej strane niektorý z týchto dokladov:
a)	neplatné doklady uvedené v odseku 2,
b)	vojenskú knižku alebo iný preukaz totožnosti vydávaný príslušníkom ozbrojených zborov,
c)	rodný list,
d)	vodičský preukaz,
e)	fotokópiu vyššie uvedených dokladov.

4.	Na zistenie vietnamského štátneho občianstva a trvalého pobytu readmitanta žiadajúca zmluvná strana môže predložiť požiadanej zmluvnej strane niektorý z týchto dokladov:
a)	neplatný vietnamský cestovný pas,
b)	hraničný preukaz totožnosti,
c)	vojenský preukaz totožnosti,
d)	priepustku s fotografiou,
e)	námornú knižku,
f)	rodný list,
g)	registračná kniha člena domácnosti,
h)	posledný voličský preukaz,
i)	vodičský preukaz.

5.	Zmluvné strany si diplomatickou cestou vymenia vzory dokladov uvedených v odseku 1 a 2 najneskôr ku dňu nadobudnutia platnosti tejto dohody.

Článok 8

1.	Príslušnými orgánmi oprávnenými prijímať a vybavovať žiadosti o readmisiu podľa článku 4 sú:
	
a)	Na slovenskej strane:
Ministerstvo vnútra Slovenskej republiky 
Prezídium Policajného zboru
úrad hraničnej a cudzineckej polície
Adresa: Vajnorská 25, 812 72 Bratislava, Slovenská republika
Tel.: +421 09610 507 01, 09610 507 07
Fax: +421 09610 590 74, 09610 590 79
e-mail: uhcp@minv.sk

b)	Na vietnamskej strane:
Ministerstvo verejnej bezpečnosti Vietnamu
Odbor prisťahovalectva
Adresa: 40 A Hang Bai St., Hanoi, Vietnam
Tel.: +84 4 825 7941
Fax: +84 4 824 3288, 824 3287
e-mail: Vnimm@hn.vnn.vn

2.	Komunikácia medzi príslušnými orgánmi sa uskutočňuje v anglickom jazyku.

Článok 9

1	Zmluvné strany neuplatnia ustanovenia tejto dohody na štátnych občanov jednej zmluvnej strany, ak sa zistí, že títo občania vstúpili na územie štátu druhej zmluvnej strany pred nadobudnutím platnosti tejto dohody.

2.	Touto dohodou nebudú dotknuté záväzky zmluvných strán vyplývajúce z:
a)	medzinárodných dohôd o readmisii alebo odovzdávaní občanov tretích krajín,
b)	Dohovoru o právnom postavení utečencov z 28. júla 1951 a Protokolu o právnom postavení utečencov z 31. januára 1967,
c)	iných bilaterálnych alebo multilaterálnych dohôd, ktorými sú obe zmluvné strany viazané.

Článok 10

1.	Táto dohoda sa uzaviera na neurčitý čas.

2.	 Táto dohoda nadobudne platnosť pätnásť (15) dní po dni prijatia neskoršieho oznámenia, ktorými si zmluvné strany diplomatickou cestou navzájom oznámia splnenie podmienok potrebných na nadobudnutie jej platnosti podľa vnútroštátnych právnych predpisov. 

3.	Túto dohodu môžu zmluvné strany meniť a dopĺňať na základe vzájomnej dohody výmenou nót.
4.	Každá zo zmluvných strán môže vypovedať túto dohodu písomným oznámením diplomatickou cestou. V tomto prípade platnosť dohody skončí deväťdesiatym (90.) dňom po dátume doručenia písomného oznámenia o výpovedi druhej zmluvnej strane.

Dané v .................................... dňa ................................................ v dvoch pôvodných vyhotoveniach, každé v slovenskom jazyku, vietnamskom jazyku a anglickom jazyku, pričom všetky znenia majú rovnakú platnosť. V prípade rozdielneho výkladu je rozhodujúce znenie v anglickom jazyku.

              Za vládu						        Za vládu
    Slovenskej republiky			          Vietnamskej socialistickej republiky